elvepadling
Store norske leksikon,Sport og spill,Vannsport,Padling
Elvepadling er padling med kano eller kajakk i elv. Friluftsaktiviteten har et stort og variert spenn, fra enkle elver med rolig vannføring og flatt vann, til bratte elver, i djupe juv, stryk og sterke strømforhold.
Elvepadling utøves som alt fra turpadling til ekstrempadling, med nasjonale og internasjonale konkurranser for profesjonelle elvepadlere. Elvepadling er gjerne med elvekajakk som er produsert i solid plast. Den er kortere og bredere enn kajakker som er konstruert for fremdrift på hav og innsjø. En elvekajakk er fra cirka 2,5 til 3,0 meter lang, og cirka 60 cm bred.Til elvepadling brukes også tradisjonell turkano eller spesialisert elvekano, som har samme egenskaper som moderne elvekajakker med store luftsekker. Elvekanoene har dekke og finnes i lengder fra cirka 2,5 meter til rundt 3,5 meter. Gradering Elver graderes ut ifra risiko og konsekvenser. Vanskelighetsgraden på partier i en elv eller enkelte stryk gis ofte en gradering fra I til VI, hvor grad I er lett med regelmessig strøm og små bølger, enkle hindringer og oversiktlig løypevalg. Grad VI er grensen for farbarhet og forbundet med stor fare.Det finnes flere disipliner innen elvepadling. Dette er de vanligste:  Slalåm – Olympisk øvelse hvor padleren skal følge en på forhånd oppsatt løype gjennom stryket, markert med porter. Raskeste tiden vinner, og det gis tidsstraff hvis utøveren kjører utenom eller berører en port.  Freestyle – en konkurranseform hvor padleren innen en gitt tid skal utføre forskjellige momenter, ofte meget spektakulært og intensivt.  Kajakkcross – Flere elvepadlere tar seg ned en bane samtidig. Taklinger er tillatt.  Creeking – Utforpadling i brattere elver, vanligvis med lav vannføring, men med innslag av fossefall og vanskelige passasjer. Dette er en meget teknisk og avansert gren.  Fripadling – padling for rekreasjon.  Blant Norges mest kjente elvepadlere er Mariann Sæther. Hun ble verdensmester i ekstrempadling i 2015.Norges Padleforbund har elv som gren i Våttkort-stigen.Rafting er en form for elvepadling med gummiflåter og stor besetning. Packcraft er en annen form, med enmannsbåter som kan pakkes på ryggen for fottransport mellom elver og innsjøer. Les mer i Store norske leksikon padling